**Magt – Prædiken 1. søndag i fasten 2022**

Dette hellige evangelium skriver evangelisten Lukas (22.24-32)

I Faderens og Sønnens og Helligåndens navn.

Der er så meget uro på Guds runde jord. Der er så megen had og magtsyge. Der er uro og krig og sult og flygtninge så mange steder på kloden, at det kan være svært at fatte og forstå. Og umuligt at rumme.

Jeg kan ind imellem have perioder, hvor jeg ikke orker at tænde for tv-avisen, for jeg kan ikke rumme al den død og ulykke og synet af ulykkelige mennesker. Så forsøger jeg at tænke på noget andet, selvom jeg godt ved, at det ikke får det ulykkelige til at gå væk.

I dag hører vi om Kain, der slår sin bror ihjel, fordi han ikke kan holde ud, at Gud tager imod Abels offer, og ikke hans. Vi hører at Kain bliver vred, og går med sænket hoved, og vi kan forestille os, hvordan det murrer i ham af misundelse, magtesløshed og had til sin perfekte bror.

En dag vendes Kains magtesløshed og had til magtudøvelse. Han overfalder sin bror, og slår ham ihjel.

At slå et andet menneske ihjel – det er vel den ultimative magtudøvelse. Så har man overskredet den yderste grænse. Så har man tiltaget sig magt over et andet menneske, og har bestemt, at man kan gøre med den anden, som man vil. Og når man først er kommet så langt ud – hvad bliver så det næste?

I dag diskuterer disciplene, hvem af dem, der kan regnes for den største – og dermed vel også den mest indflydelsesrige. For med storhed følger stor indflydelse og dernæst stor magt.

Jeg havde en bekendt, som jeg af og til diskuterede verdens fortrædeligheder med. Det kunne være krig og forskellige politiske urimeligheder i verden, og min bekendte kunne ofte finde på at sige: ”hvis jeg havde magt i verden, så…” Ja, så mente han nok, at han med **sin** magt ville kunne gøre alting bedre i verden……men sådan går det jo sjældent, når man har magt. Jeg vil sige, nærmest tværtimod!

Det er det, man kan kalde magtens paradoks. Et menneske kan søge magt ud fra fuldstændig gode intentioner.

Man kan søge magt, fordi man gerne vil arbejde for det fælles bedste. Fordi man gerne vil fremme gode værdier som for eksempel empati, rummelighed og godt samarbejde. Man kan have alle mulige gode intentioner, men mister lige præcis de gode værdier, man synes er rigtige, når man får magten.

Der er nogle, der forsker i, dét man kan kalde ”magtens neurologi” – altså hvad der sker inden i hjernen på én, når man får en magtfuld position.

Magt kan i nogle tilfælde få mennesker til at opføre sig som om de havde fået en skade i frontallapperne.

Det er påvist, at når man får en magtfuld stilling, så falder ens hjernes empatiske evne. Man mister simpelthen evnen til at sætte sig ind i andres behov. Man bliver mere impulsiv, og får sværere ved at se tingene fra andres synsvinkler.

Man bliver en magtsyg tyran.

Man bliver magtfuldkommen.

Man mener, man altid har ret. Og man **får** ret, fordi andre ikke tør sige én imod. Og man kan for eksempel få den opfattelse, at man har ret til at invadere andre lande…….

Nu er det heldigvis ikke altid, det går så galt, når man får magt og indflydelse, men har man en sådan stilling, har man et stort ansvar, og man bør altid være opmærksom på sin egen adfærd og være parat til at se indad.

Magtbalancer findes alle steder.

Lige nu er vi vidner til en magt, som mener, den har ret til at invadere og underlægge sig et andet suverænt land.

Det er chokerende at være vidne til. Det er chokerende, at der findes en sådan magt i verden. Og vi føler med de mennesker, som nu lever i frygten for krig, død og ødelæggelse, og ikke ved, hvordan deres fremtid bliver. Og vi bliver selv lidt bange, for hvilke konsekvenser krigen får for os? Jeg kan mærke, at min ungdoms frygt for atomvåben rører sig lidt i mig.

Vi må på det kraftigste tage afstand fra det, der sker. Det hører ingen steder hjemme – hverken kristeligt set eller folkeretsligt.

Det kan som sagt være meget godt at have evnen til at se indad, og den nuværende situation kan give os anledning til gribe i egen barm, og se på vores eget forhold til magtudøvelse.

Som vi dømmer andre, står vi selv under dom.

For var det ikke os i den vestlige verden, der engang angreb Irak, fordi vi ville hjælpe dem med at slippe af med en magtsyg tyran, og fordi **vi** syntes, at de skulle have frihed og demokrati. Og som opfandt en historie om masseødelæggelsesvåben som undskyldning for en invasion af et andet suverænt land.

Den krig, som vi var årsag til dengang, havde frygtelige menneskelige konsekvenser. Den opløste et land totalt, og skabte grobund for og plads til grufulde overgreb fra Islamisk Stat.

Der kan altid være en god grund til at se indad. Vi kender nok den gamle sandhed om, at når fingeren på hånden peger ud på andre, er der en 3-4 fingre der peger indad på én selv.

Magtbalancer findes, som sagt, alle steder. De findes i familier, på arbejdspladser og i skolegårde. Ja, alle steder, hvor mennesker er sammen om noget. Vi har alle sammen i større eller mindre grad trangen til magt og indflydelse i os.

Vi kan også godt lide at rangordne – vi ved nok, hvem der regnes for mere – og hvem, der regnes for mindre.

Selv disciplene, som havde vandret med Jesus og havde hørt, hvad han prædikede om næstekærlighed og set, hvordan han **ikke** satte skel op mellem mennesker, men regnede alle for lige meget værd – selv de, sidder nu og diskuterer hvem, der egentlig er den største iblandt dem.

Men den største er ikke dén, der har stor magt og uden blusel bruger den. Den største er dén, der tjener. Tjener folket, tjener sine ansatte, tjener sin næste.

”Styrk dine brødre”, siger Jesus til Simon Peter. Det bliver Simon Peters opgave. Apostlen Peter får en vis indflydelse i den første kirke, og dermed kan man sige, også en stor magt. Men Peter skal bruge sin magt og indflydelse til at give styrke og kraft til sine brødre og søstre. Han skal lede ved at tjene.

At være kristen er at være sat i tjeneste for næsten. Det er at arbejde på at elske sin næste som sig selv. Og når man svigter, og ikke klarer **det** særligt godt, så er der hver aften en tilgivelse og hver morgen en ny begyndelse.

En ny begyndelse, hvor vi kan tage afstand fra krig og uret, kæmpe for den svage, lede ved at tjene og arbejde for retfærdighed.

Det kan vi gøre i lyset af den tjeneste, som Jesus Kristus udførte. Han som gav afkald på magt, tog en tjeners skikkelse på sig, ydmygede sig og for vores skyld blev lydig ind til døden på et kors.

Derfor kan vi sige

Lov og tak og evig ære være dig, vor Gud – Fader, Søn og Helligånd – du, som var, er og bliver én sand treenig Gud, højlovet fra første begyndelse nu og i al evighed”.

Amen